POROČILO KOMISIJE EVROPSKEMU PARLAMENTU IN SVETU

o skupnem pregledu izvajanja Sporazuma med Evropsko unijo in Združenimi državami Amerike o uporabi in prenosu evidenc podatkov o potnikih ministrstvu Združenih držav za domovinsko varnost

Sedanji Sporazum med Združenimi državami in Evropsko unijo o uporabi in prenosu evidenc podatkov o potnikih ministrstvu Združenih držav za domovinsko varnost je začel veljati 1. julija 2012.

Sporazum predvideva prvi skupni pregled eno leto po začetku njegove veljavnosti, nato pa redne preglede v skupnem dogovoru. Ta skupni pregled je bil opravljen 8. in 9. julija 2013 v Washingtonu. Glavni predmet pregleda je bilo izvajanje Sporazuma, s posebnim poudarkom na načinih prenosa podatkov iz evidence podatkov o potnikih (v nadaljnjem besedilu: PNR), kot tudi nadaljnjih prenosih PNR, kot je to določeno v ustreznih členih Sporazuma in v skladu z uvodno izjavo št. 18 Sporazuma.

Skupni pregled je temeljil na metodologiji , ki sta jo skupaj razvili skupini iz EU in ZDA v okviru prvega skupnega pregleda Sporazuma o PNR iz leta 2004, ki je bil opravljen septembra 2005. Prvi del te metodologije obsega vprašalnik, ki ga je Evropska komisija pred začetkom skupnega pregleda poslala Ministrstvu ZDA za domovinsko varnost (v nadaljnjem besedilu: MDV). MDV je pred začetkom skupnega pregleda predložilo pisne odgovore na ta vprašanja. Drugi del pregleda obsega terenski obisk skupine EU v operativnem centru MDV. Tretji del pregleda obsega sestanek na temo podrobnosti o izvajanju Sporazuma med predstavniki MDV, Ministrstva ZDA za pravosodje in Ministrstva ZDA za zunanje zadeve , skupine EU ter Službe za varstvo zasebnosti MDV.

Služba za varstvo zasebnosti MDV je pred skupnim pregledom opravila notranji pregled izvajanja Sporazuma v okviru delovanja MDV. Namen tega pregleda je bil ugotoviti, ali MDV deluje v skladu s standardi in zahtevami o zastopanosti iz sporazuma z EU.

Skupina EU je ugotovila, da MDV Sporazum izvaja v skladu z njegovimi določili. MDV na primer uporablja učinkovite filtre za izločanje podatkov, ki niso povezani z ZDA, ter podatkov PNR, ki ne spadajo v katero koli od 19 kategorij PNR, ki so opisane v prilogi k Sporazumu. MDV spoštuje pravila o prikritju in izbrisu občutljivih podatkov in zatrjuje, da do občutljivih podatkov ni nikdar dostopalo v operativne namene.

MDV prav tako izvaja svoje zaveze v zvezi s pravicami potnikov, še zlasti kar zadeva zagotavljanje ustreznih informacij za potnike in uveljavljanje pravice do dostopa brez izjem. Vendar je to treba razumeti v okviru četrtega priporočila iz tega poročila, ki se nanaša na potrebo po večji preglednosti pravnih sredstev, ki so na voljo potnikom.

Izmenjava podatkov med MDV in drugimi nacionalnimi agencijami poteka v skladu s Sporazumom. Izmenjava se izvede za vsak primer posebej, je zabeležena in poteka na podlagi pisnih dogovorov. Izmenjava podatkov s tretjimi državami prav tako poteka pod strogimi pogoji in v skladu s Sporazumom.

V splošnem bi bilo pred naslednjim skupnim pregledom priporočljivo, da Služba za varstvo zasebnosti MDV opravi nov notranji pregled izvajanja Sporazuma. Obe strani predlagata, da se naslednji skupni pregled opravi v prvi polovici leta 2015.

Priporočljivo je tudi, da se čim prej v celoti preide na metodo „push“, najkasneje pa do 1. julija 2014, kot je določeno v členu 15(4) Sporazuma.

Nadalje je priporočljivo, da ZDA in EU združita moči pri spodbujanju uporabe skupnih standardov prenosa, zlasti standarda PNRGOV, ki so ga razvili Mednarodno združenje letalskih prevoznikov, letalski prevozniki in vlada. V zvezi s tem bi bilo dobrodošlo, če bi razprave v okviru Mednarodnega združenja letalskih prevoznikov o skupnem standardu „push“ pripeljale do dogovora o skupnem standardu ad hoc „push“.

Kljub izvajanju Sporazuma so še potrebne nekatere izboljšave. Prvič, kar zadeva začetek šestmesečnega obdobja pred začetkom anonimizacije PNR v skladu s členom 8(1) Sporazuma. Trenutno začne to obdobje teči, ko so podatki iz PNR nazadnje posodobljeni v sistemu „Automated Targeting System“ (v nadaljnjem besedilu: ATS) MDV, ne pa takoj, ko so ti podatki vnešeni v sistem ATS. Priporočljivo je, da to šestmesečno obdobje začne teči takoj, ko so podatki iz PNR vneseni v sistem ATS (t.i. datum vnosa v ATS, „ATS Load Date“), kar je tudi prvi dan hrambe podatkov v sistemu ATS, ne pa v skladu s trenutno prakso, po kateri šestmesečno obdobje začne teči z zamudo (od dne zadnje posodobitve podatkov PNR v sistemu ATS, „ATS Update“).

Drugič, več pozornosti bi bilo potrebno posvetiti uporabi metode ad hoc „pull“. Priporočljivo je, da MDV, poleg trenutnih zapisnikov, bolje hrani evidenco o razlogih uporabe ad hoc metode „pull“ za vsak primer posebej, kar bi omogočilo boljšo oceno sorazmernosti in bolj učinkovito revizijo njene uporabe, ki bi morala biti prej izjema kot pravilo.

Tretjič, od MDV se zahteva spoštovanje zagotovil o vzajemnosti in proaktivnega deljenja posameznih podatkov iz PNR ter analitičnih informacij iz PNR z državami članicami EU in, kjer je to potrebno, z uradoma Europol in Eurojust.

Četrtič, priporočljivo je zagotoviti večjo preglednost nad pravnimi sredstvi, ki so na voljo v okviru zakonodaje ZDA. Tovrstna preglednost bi potnikom, ki niso državljani ZDA ali ne prebivajo v ZDA, omogočila izpodbijanje odločitev MDV v zvezi z uporabo podatkov iz PNR, še posebej ko uporaba teh podatkov lahko vpliva na priporočilo letalskim prevoznikom za zavrnitev vkrcanja.

Petič, MDV prav tako izvaja ukrepe, ki presegajo potrebe Sporazuma. MDV predvideva priglasitev dostopa do občutljivih podatkov iz PNR Evropski komisiji v 48 urah. MDV je uvedlo nov postopek četrtletnega nadzora in pregleda izvajanja sistema ATS in pregleda vseh scenarijev, analiz in pravil za primere napadov na potniški promet, da bi zagotovilo njihovo sorazmernost v odnosu do državljanskih pravic, svoboščin in zasebnosti dobrovernih potnikov, ter da bi preprečili diskriminacijo potnikov.

Ne glede na člen 23(1) o skupni oceni sporazuma štiri leta po začetku njegove veljavnosti je predhodna ocena vprašanja, ali PNR služi namenu boja proti terorizmu in drugim kaznivim dejanjem mednarodne narave, pokazala, da PNR MDV omogoča izvajanje ocen vseh potnikov do 96 ur pred odhodom, kar pomeni, da ima MDV dovolj časa, da opravi vsa potrebna preverjanja o potniku in pripravi svoj odziv še pred prihodom potnika. Zaradi te obdelave podatkov lahko MDV tudi sprejme odločitev, ali naj potniku dovoli vkrcanje na letalo ali ne. MDV lahko na tej podlagi opravi tudi ocene tveganj z uporabo ciljno usmerjenih pravil, izdelanih na podlagi scenarijev, da bi ugotovili istovetnost prej „neznanih“ osumljencev. PNR nadalje omogoča prepoznavanje povezav med potniki in prepoznavanje storilcev kaznivih dejanj, ki so pripadniki istih organiziranih kriminalnih združb. Glede na podatke MDV, se PNR uporablja tudi za uspešno prepoznavanje vedenjskih vzorcev storilcev kaznivih dejanj, ko ti potujejo, na primer z ugotavljanjem poti, ki jih uporabljajo.

Skupno poročilo v prilogi tega sporočila je sestavljeno iz treh poglavij. Poglavje 1 ponuja pregled ozadja, namena ter postopkovne vidike skupnega pregleda. V poglavju 2 so predstavljene glavne ugotovitve skupnega pregleda in vprašanja, ki jih mora MDV nadalje obravnavati. To poglavje je dopolnjeno s Prilogo A, ki vsebuje uporabljeni vprašalnik in odgovore MDV nanj. V poglavju 3 so predstavljeni splošni sklepi postopka. V Prilogi B so predstavljeni člani skupin EU in ZDA, ki so opravile skupni pregled.